Vėjas
Vėjas ūžia dainą gūdžią,
Vėjas pučia dainą rūsčią
Apie tuos takus,
Kuriais niekas nebevaikšto,
Kur nukritę medžių skraistės
Purvyne supus. –

Vėjas pučia dainą rūsčią,
Vėjas staugia dainą baugią
Apie tas mares,
Kur per naktį puotą kėlė, –
Paviliojo bernužėlį
Į gelmes sūrias.

Vėjas gaudžia dainą graudžią,
Vėjas suokia rūstų juoką
Apie širdį tą,
Kur, kaip vėjas glamonėja,
Kur laisva – laisva, kaip vėjas
Ir kasdien – kita.

Nėris Salomėja
Eilėraščiai